葉燦

葉燦 ， 字以衝 ， 號曾城 ， 直隸安慶府桐城縣人 ， 明朝政治人物 ， 同進士出身 。 萬曆二十八年 （ 1600年 ） 庚子舉人 ， 爲孝廉十四年 ， 貧事筆耕 ， 潛心理學 。 登四十一年 （ 1613年 ） 癸丑科進士 ， 授翰林院編修 。 四十七年己未任同考官 ， 得士十九人 。 遷國子監司業 、 右春坊右庶子兼翰林院侍讀學士 ， 以忤魏忠賢 ， 被削籍爲民 。 歸鄉築室栲栳峯 （ 在今桐城市範崗鎮境內 ） 下 ， 惟賦詩適志 。 崇禎初 ， 起禮部右侍郎掌詹事府事 ， 教習庶吉士 ， 轉南京吏部侍郎 ， 晉禮部尚書 。 會修鳳陵工成 ， 奉命越江告祭 ， 往來勞勤 ， 以病乞休 。 年七十八卒 ， 諡文莊 。 所著有 《 讀書堂稿 》 、 《 天柱集 》 、 《 南中稿 》 、 《 廡下草 》 等 。 長子葉士璋 ， 字允男 ， 號玉山 ， 承父蔭官至戶部郎中 ， 著有 《 娛竹山房詩稿 》 。 三子葉士瑛 ， 崇禎七年進士 ， 官四川眉州知州 。